Dux alius (Cumanorum de) flumine Bux (– Buchs), nomine – Gureg Urec–Gavex, később Gruex). – Csak a palatinusi kódex mondja kunnak, a másik két kéziratban nincs népnév. A Bux – Buchs folyóban többen a Bug folyót keresték, de az elbeszélés színtere, a mongolok hazája és az ornachi szultán országa, azaz Horezm között fekvő terület, ezt az azonosítást nem támogatja. E helyen a karakitaj birodalom terült el, amelynek uralkodója a gürkán címet viselte. Föltehető, hogy a Güreg személynévben is a gür egyetemes cím lappang. Dörrie föltevését követve gondolhatunk arra, hogy a Julianus jelentésében leírt személy a kegyetlenségéről hírhedt Gücsülük najman trónörökös volt, aki apósát, az utolsó karakitaj gürkánt elfogta, és 1211-től 1218-ig maga uralkodott a karakitaj birodalom romjain, mindaddig, míg Dzsingisz kán hadai 1218-ban el nem foglalták az országot, és a menekülő gürkánt meg nem ölték.