Bathatarcan. – Dzsingisz kán harmadik fia Ögödej kán volt, s ő küldte seregeit Európa ellen. A név azonban ezzel nem egyeztethető. Európában is ismert volt a Bachatur név, melyből e név első része magyarázható volna; Szübötej baatur hadvezért Rogerius is e néven említi, de a kán fiai nem viselték e címet. Minthogy később azt mondja a forrás, hogy Bathatarcan küldte Európába a seregeket, Batu kánra is gondolhatunk, esetleg a tarkan méltóságnévvel. Batu azonban Dzsingisz kán unokája volt, maga vezette a hadat, és nem viselte a tarkan méltóságnevet, mely a mongolok között alacsonyabb rendű kiváltságosak címe volt.