Plano Carpini Johannes fráter útleírásának a Luxemburgi Nemzeti Könyvtárban őrzött kézirata végén (MS. no. 110. fol. 187 r, v) található egy függelék arról, hogy Plano Carpini IV. Bélának is beszámolt útjáról, s ezután nem sokkal IV. Béla követei is megérkeztek a tatároktól, s ugyanazt hozták hírül, amit „Johannes fráter”. A függelékben közölt rövid jelentés csakugyan nagyon közel van Plano Carpini jelentéséhez, mégis tartalmaz olyan részleteket, amelyeket Plano Carpini nem mond vagy másként mond. Így Plano Carpini a trónra lépést elmosó jégeső időpontját augusztus 15-re, a választást augusztus 21. utánra, a trónra lépést augusztus 26-ra teszi, és szerinte a jeges ár százhatvannál több ember halálát okozta; jelentésünk szerint a jégeső július 24-én volt, s augusztus 15-re halasztották a trónra lépést, a jeges ár pedig csupán tíz mongol és jószágainak vesztét okozta, ami sokkal valószínűbb.