Alania. – Az iráni nyelvű alánok földje. Plano Carpini és Rubruk megadja az alánok másik nevét is: ász; ebből származik az orosz eredetű magyar jász népnév, mellyel a tatárjárás után Magyarországra vetődött utódaikat jelölték. Az alánok egy része a Kaukázustól északra elterülő füves pusztán lakott zömük azonban a Kaukázus középső vonulatának lejtőin, ahol ma is megtalálhatók oszétnak nevezett leszármazottaik. Az Alania névvel a XIII. században a Kaukázus vidéki alánok országát jelölték; erre mutat a sok apró fejedelemség említése, de hegyes, erdős vidékre enged következtetni az életmódjuk leírásában említett fahordás is.